A kormány 90 milliárd forintot fordít a kéthetes külföldi nyelvi tanfolyamokra, amelyeken a 9. és a 11. évfolyamra járó diákok vehetnek részt – közölte az emberi erőforrások minisztere csütörtökön az M1 aktuális csatornán.

Kásler Miklós emlékeztetett arra, hogy összesen 140 ezer diák szabadon választhatóan két-két hetet tölthet el egy olyan országban, amelynek a nyelvét tanulja. A tanulók az út alatt 20-25 órás nyelvtanfolyamon vehetnek részt, és a szállásukat is idegen nyelvi környezetben, lehetőleg családoknál próbálják megoldani.

A kormány fejenként 2000 euróval az utazás összes költségét állja – tette hozzá.

A miniszter kiemelte, akkor lehet jól megtanulni egy nyelvet, ha azt idegen közegben gyakorolják a diákok, ezt pedig a kormány egy világon egyedülálló nyelvtanulási lehetőséggel támogatja.

A magyarok támogatják ezt a programot, a szimpátiaindex 90 százalék feletti – mondta Kásler Miklós, aki szerint ez azt jelenti, hogy az emberek megértették a nyelvtanulás fontosságát. (MTI)